CELEX: 32014R1135
Language: et
Date: 2014-10-24 00:00:00
Title: Komisjoni määrus (EL) nr 1135/2014, 24. oktoober 2014 , toidu kohta esitatava ja haigestumise riski vähendamisele osutava tervisealase väite lubamise kohta  EMPs kohaldatav tekst

28.10.2014   
            
            
               ET
            
            
               Euroopa Liidu Teataja
            
            
               L 307/23
            
         KOMISJONI MÄÄRUS (EL) nr 1135/2014,
   24. oktoober 2014,
   toidu kohta esitatava ja haigestumise riski vähendamisele osutava tervisealase väite lubamise kohta
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. detsembri 2006. aasta määrust (EÜ) nr 1924/2006 toidu kohta esitatavate toitumis- ja tervisealaste väidete kohta, (1) eriti selle artikli 17 lõiget 3,
   ning arvestades järgmist:
   
               (1)
            
            
               Määruse (EÜ) nr 1924/2006 kohaselt on keelatud esitada toidu kohta tervisealaseid väiteid, kui komisjon ei ole kõnealuse määruse kohaselt väidete esitamiseks luba andnud ja kui need väited ei ole esitatud lubatud väidete nimekirjas.
            
         
               (2)
            
            
               Määruses (EÜ) nr 1924/2006 on ka sätestatud, et toidukäitlejad võivad esitada tervisealaste väidete loataotlusi liikmesriigi pädevale asutusele. Liikmesriigi pädev asutus peab edastama kehtivad taotlused Euroopa Toiduohutusametile (EFSA) (edaspidi „toiduohutusamet”).
            
         
               (3)
            
            
               Pärast taotluse kättesaamist peab toiduohutusamet viivitamata teavitama teisi liikmesriike ja komisjoni ning esitama asjaomase tervisealase väite kohta arvamuse.
            
         
               (4)
            
            
               Komisjon peab tervisealaste väidete lubamise kohta otsuse tegemisel võtma arvesse toiduohutusameti arvamust.
            
         
               (5)
            
            
               Pärast seda, kui Rank Nutrition Ltd oli esitanud määruse (EÜ) nr 1924/2006 artikli 14 lõike 1 punkti a kohase taotluse, pidi toiduohutusamet esitama arvamuse tervisealase väite kohta, mis käsitles ema folaadiga varustatuse parandamist folaadi täiendava sissevõtmisega ja neuraaltoru arenguhäirete riski vähenemist. (Küsimus nr EFSA-Q-2013-00265) (2). Taotleja esitatud väide oli sõnastatud järgmiselt: „Täiendav foolhappe tarbimine suurendab raseda naise vere punaliblede folaadisisaldust. Raseda naise vere punaliblede vähene folaadisisaldus on loote neuraaltoru arenguhäirete tekkimise riskitegur”.
            
         
               (6)
            
            
               Esitatud andmete põhjal järeldas toiduohutusamet komisjonile ja liikmesriikidele 26. juulil 2013 saadetud arvamuses, et täiendava folaaditarbimise abil ema folaadiga varustatuse parandamise ja neuraaltoru arenguhäirete ohu vähenemise vahel on tuvastatud põhjuslik seos. Seega tuleks seda järeldust kajastavat tervisealast väidet pidada vastavaks määruse (EÜ) nr 1924/2006 nõuetele ning see tuleks lisada liidu lubatud väidete nimekirja.
            
         
               (7)
            
            
               Määruse (EÜ) nr 1924/2006 artikli 16 lõikes 4 on sätestatud, et tervisealase väite lubamist heaks kiitev arvamus peab sisaldama teatavaid andmeid. Seega tuleks need andmed esitada käesoleva määruse lisas lubatud väite kohta ja vajaduse korral esitada väite muudetud sõnastus, väite kasutamise eritingimused ning vajaduse korral toidu kasutamise tingimused ja piirangud ja/või lisaselgitus või hoiatus määruses (EÜ) nr 1924/2006 sätestatud eeskirjade kohaselt ning kooskõlas toiduohutusameti arvamusega.
            
         
               (8)
            
            
               Määruse (EÜ) nr 1924/2006 üks eesmärke on tagada, et tervisealased väited oleks tõesed, selged, usaldusväärsed ja tarbijale kasulikud ning et sellega oleks väidete sõnastuse ja esitusviisi puhul arvestatud. Seepärast peaksid juhtudel, kui väidete sõnastusel on tarbija jaoks sama tähendus kui lubatud tervisealasel väitel (sest need näitavad, et toidu kategooria, toidu või ühe selle koostisosa ja tervise vahel on sama seos), nende suhtes kehtima käesoleva määruse lisas osutatud samad kasutustingimused.
            
         
               (9)
            
            
               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Käesoleva määruse lisas nimetatud tervisealast väidet võib esitada liidu turul müüdava toidu kohta kõnealuses lisas sätestatud tingimuste kohaselt.
   2.   Lõikes 1 osutatud tervisealane väide lisatakse määruse (EÜ) nr 1924/2006 artikli 14 lõikes 1 osutatud liidu lubatud väidete nimekirja.
   Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 24. oktoober 2014
      
         
            Komisjoni nimel
         
         
            president
         
         José Manuel BARROSO
      
   
   
      (1)  ELT L 404, 30.12.2006, lk 9.
   
      (2)  EFSA Journal 2013; 11(7):3328.
   
      LISA
      LUBATUD TERVISEALANE VÄIDE
      
                  Taotlus — määruse (EÜ) nr 1924/2006 asjakohased sätted
               
               
                  Taotleja aadress
               
               
                  Toitaine, aine, toit või toidugrupp
               
               
                  Väide
               
               
                  Väite kasutamise tingimused
               
               
                  Toidu kasutamise tingimused ja/või piirangud ja/või lisaselgitus või hoiatus
               
               
                  EFSA arvamuse viide
               
            
                  Artikli 14 lõike 1 punkt a: haigestumise riski vähendamisele osutav tervisealane väide
               
               
                  Rank Nutrition Ltd, Long Barn, Etchden Court, Bethersden, Kent TN26 3DP, United Kingdom
               
               
                  Foolhape
               
               
                  Täiendav foolhappe tarbimine parandab raseda naise varustatust foolhappega. Raseda naise puudulik varustatus foolhappega on areneva loote neuraaltoru arenguhäirete tekke riskifaktor.
               
               
                  Väidet võib kasutada üksnes toidulisandite puhul, mille päevane annus sisaldab vähemalt 400 μg foolhapet.
                  Tarbijat teavitatakse sellest, et sihtrühm on sünnitamisealised naised ning kasulik toime saavutatakse foolhappe täiendava sissevõtmisega, päevane annus 400 μg, vähemalt ühe kuu jooksul enne ja kuni kolm kuud pärast viljastumist.
               
               
                   
               
               
                  Q-2013-00265